Aleksandar R. Savić (Beograd, 1978) je vanredni profesor na Građevinskom fakultetu u Beogradu, uža naučna oblast građevinski materijali, tehnologija betona i ispitivanje konstrukcija.

BIOGRAFIJA ≤800 reči

Aleksandar R. Savić (1978) rođen je u Beogradu, gde je završio Osnovnu školu kao nosilac Vukove diplome i V Beogradsku gimnaziju sa odličnim uspehom. Diplomirao je na Građevinskom fakultetu Univerziteta u Beogradu (2004). Dobitnik je Nagrade Građevinskog fakulteta za istaknute rezultate studenata 1999. godine, Stipendije GP „Mostogradnja” 2002. i Diplome Ambasade Kraljevine Norveške za najboljih 500 studenata 2002. Doktorsku disertaciju pod naslovom „Istraživanje svojstava svežeg i očvrslog samozbijajućeg betona sa mineralnim dodacima na bazi industrijskih nusprodukata” odbranio je 2015. godine. Govori srpski i engleski jezik, a služi se ruskim i nemačkim.

Nakon što je kao student-demonstrator radio na Katedri za materijale i konstrukcije na grupaciji predmeta za građevinske materijale 2003. i 2004. godine, na toj katedri zaposlio se kao asistent pripravnik 2005. godine, asistent 2009. godine, docent 2015. godine i vanredni profesor 2021. Učestvovao je u nastavi na osnovnim, master, specijalističkim i doktorskim studijama. U okviru obavljanja nastavne delatnosti, dr Aleksandar Savić je kao koautor objavio dva Praktikuma iz predmeta Građevinski materijali 1 i Građevinski materijali 2, koji su imali nekoliko izdanja, kao i Zbirku ispitnih zadataka iz Građevinskih materijala 1. U periodu 2020-2024. pomagao je u vannastavnim aktivnostima studentima udruženja IACES u organizaciji lokalne faze takmičenja ICEC. Recenzent je Priručnika za vežbe iz građevinskih materijala za učenike srednjih škola građevinske struke profesorke Biljane Milosavljević.

Aleksandar R. Savić je bio član četiri komisije za ocenu i odbranu doktorske disertacije (A. Radević, M. Aškrabić, S. Filipović, A. Nadaždi), član dve komisije za ocenu naučne zasnovanosti teme doktorske disertacije (L. Đurđevac-Ignjatović na FTN UNS i A. Radović na GRF BU) i tutor tri kandidata na doktorskim studijama (J. Đorđević, M. Popović i N. Tomić). Na specijalističkim studijama iz Energetske efikasnosti učestvovao je u dve komisije za odbranu specijalističkog rada (dr I. Jelić i A. Rajović). Kao mentor, do ovog trenutka vodio je 59 odbrana master radova na matičnoj katedri, a pored navedenog, učestvovao je u 57 komisija za odbranu master radova kandidata na Građevinskom fakultetu Univerziteta u Beogradu.

Dr Aleksandar Savić bio je na Građevinskom fakultetu član Komisije za praćenje i unapređenje kvaliteta nastave na studijskim programima Građevinarstvo i Geodezija i geoinformatika. Godine 2021. imenovan je za predstavnika rukovodstva za kvalitet akreditovanih laboratorija Građevinskog fakulteta i koordinatora rukovodstva za kvalitet u domenu sistema kvaliteta ISO/IEC 9001 na Građevinskom fakultetu, gde aktivno učestvuje i u implementaciji ASIIN akreditacije fakulteta od 2023. godine.

Aleksandar R. Savić je kao autor ili koautor do sada publikovao više od 150 naučnih radova (od čega dvanaest objavljenih u časopisima sa SCI liste) vezanih za širu problematiku građevinskih materijala i tehnologije betona u okviru naučnih i stručnih časopisa, odnosno na domaćim i međunarodnim skupovima. Od radova objavljenih na konferencijama šest su radovi po pozivu (tri na domaćim i tri na međunarodnim skupovima). Najvećim delom, radovi kandidata predstavljaju rezultat realizacije brojnih i veoma raznovrsnih naučno-istraživačkih zadataka obavljanih u okviru aktivnosti Instituta za materijale i konstrukcije (IMK), odnosno tokom učešća u projektima Ministarstva prosvete, nauke i tehnološkog razvoja Republike Srbije, kao i u drugim projektima. Kandidat je do sada učestvovao u četiri naučno-istraživačka i tehnološka projekta Ministarstva, međunarodnom projektu START Fonda dunavske regije, i po jednom projektu Fonda za inovacionu delatnost, Proof of Concept, IDEA Zero Waste Concept, UNDP fonda. Na poziv renomiranih časopisa obavio je do sada preko dvadeset recenzija naučnih radova iz šire oblasti građevinskih materijala i građevinarstva uopšte. U periodu 2022-2023. bio je član UO Društva za obnovljive izvore električne energije, Predsednik OO Međunarodne konferencije o obnovljivim izvorima električne energije (MKOIEE) 2022. i 2023. godine i predsednik NO MKOIEE 2022. godine, kao i editor zbornika radova sa konferencije 2022. Jedan je od osnivača i prvi predsednik Ekološkog udruženja održivog graditeljstva osnovanog 2022. godine. Koautor je jednog nacionalnog patenta i dva tehnička rešenja.

U dosadašnjoj praksi, Aleksandar R. Savić je učestvovao u izradi više desetina stručnih radova, izveštaja, elaborata, ekspertiza i stručnih mišljenja u okviru IMK.

Dr Aleksandar Savić poseduje projektantsku licencu broj 310 N748 09, diplomu internog proveravača br. QEIK-01 1449 prema ISO 9001, diplomu internog proveravača br. QEI K-01 3038 prema ISO/IEC 17025 i sertifikat 15111915IPSAS internog proveravača za ISO/IEC 17025:2017.

Kandidat je bio aktivan član Radne grupe Ministarstva građevinarstva, saobraćaja i infrastrukture za izradu Predloga pravilnika o tehničkim zahtevima za hemijske dodatke betonu i Radne grupe Ministarstva za Sertifikaciono telo za leteći pepeo. Na stručnom skupu DIMKS pod nazivom “Nove tendencije u projektovanju, proizvodnji i kontroli kvaliteta betona” održanom 2019. godine, dr Aleksandar Savić je bio koautor dva saopštenja iz oblasti ispitivanja svežeg i očvrslog betona, od kojih je jedno izlagao.

Dr Aleksandar Savić član je Inženjerske komore Srbije, Društva za ispitivanje i istraživanje konstrukcija Srbije (DIMKS), Društva građevinskih konstruktera Srbije i Srpskog društva za mehaniku.